**บทที่ 5**

**สรุปผล อภิปรายผล และข้อเสนอแนะ**

 การวิจัยเรื่อง การบริหารงานตามหลักธรรมาภิบาลขององค์การบริหารส่วนตำบลในเขตอำเภอเพ็ญ จังหวัดอุดรธานี ผู้วิจัย นำมาสรุปผลการวิจัย อภิปรายผล และข้อเสนอแนะ ดังนี้ 1. สรุปผลการวิจัย

 2. อภิปรายผล

 3. ข้อเสนอแนะ

**5.1 สรุปผลการวิจัย**

จากการวิจัย การบริหารงานตามหลักธรรมาภิบาลขององค์การบริหารส่วนตำบลในเขตอำเภอเพ็ญ จังหวัดอุดรธานี ผู้วิจัย สรุปผลของการวิจัย ได้ดังนี้

 5.1.1 การบริหารงานตามหลักธรรมาภิบาลขององค์การบริหารส่วนตำบลในเขตอำเภอเพ็ญ จังหวัดอุดรธานีพบว่า โดยรวมอยู่ในระดับปานกลาง เมื่อพิจารณาเป็นรายด้าน พบว่า อยู่ในระดับมาก จำนวน 2 ด้าน ได้แก่ ด้านหลักความรับผิดชอบ รองลงมา คือ ด้านหลักความคุ้มค่า อยู่ในระดับปานกลาง จำนวน 2 ด้าน ได้แก่ ด้านหลักความโปร่งใส รองลงมา คือ ด้านหลักคุณธรรม และอยู่ในระดับน้อย จำนวน 2 ด้าน ได้แก่ ด้านหลักนิติธรรม รองลงมา คือ ด้านหลักการมีส่วนร่วม

 5.1.2 ผลการเปรียบเทียบความคิดเห็นของบุคลากรองค์การบริหารส่วนตำบลในเขตอำเภอเพ็ญ ที่มีต่อการบริหารงานตามหลักธรรมาภิบาลขององค์การบริหารส่วนตำบลในเขตอำเภอเพ็ญ จังหวัดอุดรธานี จำแนกตามเพศ พบว่า โดยรวมไม่แตกต่างกัน เมื่อพิจารณาเป็นรายด้าน พบว่า แตกต่างกัน อย่างมีนัยสำคัญทางสถิติที่ระดับ .05 จำนวน 1 ด้าน ได้แก่ หลักความคุ้มค่า และจำแนกตามหน่วยงานที่สังกัด พบว่า โดยรวมแตกต่างกันอย่างมีนัยสำคัญทางสถิติที่ระดับ .05 เมื่อพิจารณาเป็นรายด้าน พบว่า ไม่แตกต่างกัน จำนวน 1 ด้าน ได้แก่ หลักนิติธรรม

 5.1.3 ข้อเสนอแนะในการบริหารงานตามหลักธรรมาภิบาลขององค์การบริหารส่วนตำบลในเขตอำเภอเพ็ญ จังหวัดอุดรธานี

 5.3.1.1 องค์การบริหารส่วนตำบล ควรใช้อำนาจของกฎหมาย ระเบียบข้อบังคับในการบริหารราชการด้วยความเป็นธรรม ควรยึดหลักกฎหมาย ระเบียบ ข้อบังคับ และกฎกติกาต่าง ๆให้ทันสมัย และเป็นธรรมต่อประชาชนโดยที่ไม่แบ่งแยก

 5.3.1.2 ควรจัดให้มีการอบรมเรื่องธรรมาภิบาล ให้แก่บุคลากรองค์การบริหารส่วนตำบลในเขตอำเภอเพ็ญ จังหวัดอุดรธานี

 5.3.1.3 เจ้าหน้าที่ ควรมีการเผยแพร่ระเบียบปฏิบัติงานเพื่อส่งเสริมให้ประชาชนได้รับความรู้ขั้นพื้นฐานเกี่ยวกับกฎหมาย กฎระเบียบ ข้อบังคับต่าง ๆ

 5.3.1.4 ผู้บริหาร ควรรับฟังความคิดเห็น และเข้ามามีส่วนร่วมของบุคลากร เพื่อนำมาปรับปรุงใช้ภายในองค์กร

 5.3.1.5 ผู้ที่เกี่ยวข้อง ควรจัดให้มีการฝึกอบรมเกี่ยวกับธรรมาภิบาล ให้แก่เจ้าหน้าที่ทุกระดับ ยึดหลักคุณธรรมมีความซื่อสัตย์ต่อตนเอง และต่อผู้ปฏิบัติงาน

 5.3.1.6 องค์กรปกครองส่วนท้องถิ่น ควรนำโครงการจากประชาคมท้องถิ่นไปดำเนินการ และกำหนดในแผนพัฒนาอย่างครอบคลุม

 5.3.1.7 ควรหาแนวทางดำเนินการจัดซื้อ - จัดจ้างโดยมุ่งเน้นให้เกิดความประหยัดงบประมาณ และคุ้มค่าที่สุด

**5.2 อภิปรายผล**

จากการวิจัยการบริหารงานตามหลักธรรมาภิบาลขององค์การบริหารส่วนตำบลในเขตอำเภอเพ็ญ จังหวัดอุดรธานี ผู้วิจัย อภิปรายผลของการวิจัย ได้ดังนี้

 สมมติฐานที่ 1 การบริหารงานตามหลักธรรมาภิบาลขององค์การบริหารส่วนในเขตอำเภอเพ็ญ จังหวัดอุดรธานี อยู่ในระดับปานกลาง

 ผลการวิจัย พบว่า โดยรวมอยู่ในระดับปานกลาง ซึ่งเป็นไปตามสมมติฐาน ทั้งนี้อาจเป็นเพราะว่าการบริหารงานตามหลักธรรมาภิบาลขององค์การบริหารส่วนตำบลในเขตอำเภอเพ็ญ จังหวัดอุดรธานี ยังขาดประสิทธิภาพด้านหลักนิติธรรม กล่าวคือ ขาดประสิทธิภาพในการออกกฎระเบียบ ข้อบังคับต่าง ๆ ขององค์การบริหารส่วนตำบล ที่เหมาะสมกับสภาพท้องถิ่น และยังไม่ตรงตามความต้องการของประชาชน และการจัดให้มีการประชาพิจารณ์ ยังขาดการมีส่วนร่วมและกระบวนการที่ชัดเจนในการออกกฎ ระเบียบ ข้อบังคับ ขององค์การบริหารส่วนตำบล ที่จะมีผลบังคับใช้กับชุมชนผลการวิจัยยังพบอีกว่า ในการบริหารงานตามหลักธรรมาภิบาลด้านการมีส่วนร่วม ยังขาดการเปิดโอกาสให้ประชาชนเข้าไปมีส่วนร่วมในการตัดสินใจ ในเรื่องที่สำคัญที่มีผลกระทบต่อชุมชน ทำให้เกิดความล่าช้าในการดำเนินงานตามข้อร้องเรียนของประชาชน ผลการวิจัยสอดคล้องกับงานวิจัยของภักดี ศรีเมือง (2548, น. 97 - 99) ได้ศึกษาวิจัยเรื่อง การนำหลักธรรมาภิบาลมาบริหารองค์การบริหารส่วนตำบล : ศึกษาเฉพาะกรณี องค์การบริหารส่วนตำบลนาทราย อำเภอเมือง จังหวัดนครศรีธรรมราช ผลการวิจัยพบว่า ประชาชนมีความคิดเห็นต้อการนำหลักธรรมาภิบาล มาบริหารองค์การบริหารส่วนตำบลอยู่ในระดับปานกลาง เมื่อพิจารณาเป็นรายด้าน พบว่า อยู่ในระดับปานกลางเรียงลำดับจากมากไปน้อย ได้แก่ ด้านนิติธรรม ด้านคุณธรรม ด้านการมีส่วนร่วม ด้านความรับผิดชอบ ด้านความคุ้มค่า และด้านความโปร่งใส ตามลำดับ และสอดคล้องกับงานวิจัยของ ภัทราภรณ์ สะอ้าง (2551, น. 77 - 79) ได้ทำการศึกษาเรื่อง การพัฒนาประสิทธิภาพการบริหารงานด้วยธรรมาภิบาลของเทศบาลนครสมุทรปราการ มีวัตถุประสงค์เพื่อการศึกษา ผลการวิจัยพบว่า 1) ประสิทธิภาพการบริหารงานด้วยธรรมาภิบาลของเทศบาลนครสมุทรปราการอยู่ในระดับปานกลาง 2) ประสิทธิภาพการดำเนินงานให้บริการโครงสร้างพื้นฐานด้วยถนน ประปา ขยะ และตลาดเทศบาลนครสมุทรปราการอยู่ในระดับปานกลาง โดยประชาชนที่มีเพศ อายุ ระดับการศึกษา อาชีพ รายได้ และระยะเวลาที่อยู่อาศัยแตกต่างกันมีความคิดต่อประสิทธิภาพการบริหารงานของเทศบาลนครสมุทรปราการแตกต่างกันอย่างมีนัยสำคัญทางสถิติที่ระดับ .05 3) แนวทางการพัฒนาประสิทธิภาพการดำเนินงานด้านถนน ประปา ตลาด และขยะควรดำเนินการ โดยเน้นการมีส่วนร่วม การดำเนินงานด้วยความโปร่งใส และทุกฝ่ายมีความรับผิดชอบ ด้านภาระหน้าที่ของแต่ละคน

 สมมติฐานที่ 2 บุคลากรขององค์การบริหารส่วนตำบลในเขตอำเภอเพ็ญ จังหวัดอุดรธานี ที่มีเพศ และหน่วยงานที่สังกัด ที่ต่างกันมีความคิดเห็นต่อการบริหารงานตามหลักธรรมาภิบาลขององค์การบริหารส่วนตำบล แตกต่างกัน

 1. จำแนกตามเพศ ผลการวิจัย พบว่า โดยรวมไม่แตกต่างกัน ซึ่งไม่เป็นไปตามสมมติฐานที่ตั้งไว้ ทั้งนี้อาจเป็นเพราะว่า บุคลากรที่เป็นเพศชาย และหญิง มีความคิดเห็นในหลักธรรมาภิบาลเกี่ยวกับการมีส่วนร่วมที่มีลักษณะคล้ายคลึงกัน อันได้แก่ การแสดงความคิดเห็นและแสดงออกต่อองค์กรของตนเอง กรณีที่มีข้อร้องเรียนของประชาชน บุคลากรมีความเห็นว่าการปฏิบัติงานยังขาดความรวดเร็ว และยังไม่เปิดโอกาสให้ประชาชนเข้ามาร่วมวางแผนอย่างเต็มที่ในทุก ๆ ขั้นตอน ตั้งแต่เสนอปัญหาจนถึงประเมินผล รวมทั้งการเข้ามามีส่วนร่วมในการจัดกิจกรรมต่าง ๆ ขององค์การบริหารส่วนตำบล ผลการวิจัยสอดคล้องกับงานวิจัยของ ทัศสุนีย์ โตมี (2550, น. 96 - 98) ได้ศึกษาเรื่อง ทัศนะของสมาชิกองค์การบริหารส่วนตำบลที่มีต่อการบริหารงานโดยใช้หลักธรรมาภิบาลขององค์การบริหารส่วนตำบลจังหวัดอุตรดิตถ์ ผลการเปรียบเทียบทัศนะของสมาชิกองค์การบริหารส่วนตำบลที่มีต่อการบริหารงาน โดยใช้หลักธรรมาภิบาลขององค์การบริหารส่วนตำบลจังหวัดอุตรดิตถ์ใน แต่ละด้าน จำแนกตามเพศ อายุ ระดับการศึกษา อาชีพ และรายได้ พบว่า สมาชิกองค์การบริหารส่วนตำบลที่มี เพศ และระดับการศึกษา ที่ต่างกัน มีทัศนะต่อการบริหารงานโดยใช้หลักธรรมาภิบาลในองค์การบริหารส่วนตำบลจังหวัดอุตรดิตถ์ ไม่แตกต่างกัน และสอดคล้องกับงานวิจัยของ ดุจหทัย ครุฑเดชะ (2550, น. 47) ได้ศึกษาความคิดเห็นของประชาชนต่อการบริหารจัดการที่ดีตามหลักธรรมาภิบาล : ศึกษากรณีองค์การบริหารส่วนตำบลห้วยกะปิ อำเภอเมือง จังหวัดชลบุรี ผลการศึกษา พบว่า ประชาชนเห็นด้วยอยู่ในระดับมาก และเมื่อเปรียบเทียบความคิดเห็นของประชาชนที่มีต่อการบริหารจัดการที่ดีตามหลักธรรมาภิบาลขององค์การบริหารส่วนตำบลห้วยกะปิพบว่า ประชาชนที่มีเพศ ระดับการศึกษา และอาชีพต่างกัน มีความคิดเห็นต่อการบริหารจัดการที่ดีตามหลักธรรมาภิบาลไม่แตกต่างกัน สำหรับประชาชนที่มีอายุต่างกัน มีความคิดเห็นต่อการบริหารจัดการที่ดีตามหลักธรรมาภิบาลแตกต่างกัน อย่างมีนัยสำคัญทางสถิติที่ระดับ .05

 2. จำแนกตามหน่วยงานที่สังกัด ผลการวิจัย พบว่า โดยรวมแตกต่างกันอย่างมีนัยสำคัญทางสถิติที่ระดับ .05 ซึ่งเป็นไปตามสมมติฐานที่ตั้งไว้ ทั้งนี้อาจเป็นเพราะว่า แต่ละองค์การบริหารส่วนตำบลมีแผนงาน และกิจกรรมโครงการที่ต่างกันกล่าวคือ องค์การบริหารส่วนตำบลแต่ละแห่งนั้น จะต้องนำโครงการ กิจกรรม หรือแผนงานที่แถลงไว้ มาดำเนินการให้เป็นรูปธรรม เพื่อตอบสนองความต้องการของประชาชน จึงทำให้หน้าที่และความรับผิดชอบย่อมไม่เหมือนกัน รวมทั้งขนาดพื้นที่และประชากรที่ต่างกันของแต่ละองค์การบริหารส่วนตำบล ส่งผลต่อทิศทางการพัฒนา และผลการบริหารงาน อันได้แก่ ผลกระทบที่มาจากการบริหารงาน ความรับผิดชอบต่อการปฏิบัติงานของเจ้าหน้าที่ ความใส่ใจต่อปัญหาที่เกิดขึ้น ดังแนวคิดของ โกวิทย์ พวงงาม (2553, น. 17) ได้กล่าวว่า ขนาดขององค์การบริหารส่วนตำบล กำหนดโดยใช้รายได้ พื้นที่ และประชากรขององค์การบริหารส่วนตำบลเป็นเกณฑ์ จึงทำให้ขนาดขององค์การบริหารส่วนตำบลมีผลต่อศักยภาพ ด้านรายได้ ปริมาณงานและจำนวนอัตราพนักงานส่วนตำบล ซึ่งแนวคิดการปกครองท้องถิ่น เป็นรากฐานของการปกครองระบอบประชาธิปไตย เป็นการให้บทบาทแก่ประชาชนในการปกครองตนเองสามารถแก้ปัญหาและสนองความต้องการของท้องถิ่นได้อย่างตรงเป้าหมาย และมีประสิทธิภาพ ซึ่งผลการวิจัยสอดคล้องกับงานวิจัยของ อนุชา สะสมทรัพย์ (2556) ได้ทำการวิจัยเรื่อง การบริหารองค์การบริหารส่วนตำบลตามหลักธรรมาภิบาลในทัศนะของ สมาชิกสภาองค์การบริหารส่วนตำบล จังหวัดนครปฐม ผลการวิจัยพบว่า ปัจจัยด้านองค์บริหารส่วนตำบลที่สังกัด และเจตคติเกี่ยวกับหลักธรรมาภิบาล มีผลทำให้สมาชิกสภาองค์การบริหารส่วนตำบล มีความเห็นเกี่ยวกับการบริหารองค์การบริหารส่วนตำบลตามหลักธรรมาภิบาล แตกต่างกันอย่างมีนัยสำคัญที่ระดับ .05 ซึ่งสมาชิกสภาองค์การบริหารส่วนตำบล จังหวัดนครปฐม เห็นว่า การบริหารขององค์การบริหารส่วนตำบล ตามหลักธรรมาภิบาล อยู่ในระดับสูงทั้งโดยภาพรวม และรายด้าน คือ ด้านหลักนิติธรรม หลักคุณธรรม หลักความโปร่งใส หลักการมีส่วนร่วม หลักความคุ้มค่า และหลักความรับผิดชอบ

**5.3 ข้อเสนอแนะ**

การวิจัยเรื่อง การบริหารงานตามหลักธรรมาภิบาลขององค์การบริหารส่วนตำบลในเขตอำเภอเพ็ญ จังหวัดอุดรธานี ผู้วิจัย นำมาสรุปผล เป็นข้อเสนอแนะ ดังนี้

 5.3.1 ข้อเสนอแนะ เพื่อนำผลการวิจัยไปใช้

 5.3.1.1 องค์การบริหารส่วนตำบลในเขตอำเภอเพ็ญ จังหวัดอุดรธานี ควรเปิดโอกาสให้ประชาชนมีส่วนร่วมในการเสนอความคิดเห็น รวมถึงมีส่วนร่วมในการบริหารองค์กร มีการจัดกิจกรรมเพื่อสร้างความสัมพันธ์ที่ดีระหว่างนายกองค์การบริหารส่วนตำบลกับบุคลากรในองค์กร 5.3.1.2 ผู้บริหารและบุคลากร ควรตระหนักในหน้าที่ ความรับผิดชอบของตนเอง ปฏิบัติตามนโยบายให้เกิดรูปธรรมที่แท้จริง

 5.3.1.3 องค์การบริหารส่วนตำบลในเขตอำเภอเพ็ญ จังหวัดอุดรธานี ควรมีการบริหารงานให้เกิดประสิทธิผล ดังนี้ ปรับลดขั้นตอนการทำงานให้สะดวก รวดเร็วขึ้น และมีความรู้และมีความเข้าใจในหลักธรรมาภิบาล รวมถึงการนำไปปฏิบัติให้เป็นไปตามวัตถุประสงค์ของหลักธรรมาภิบาล

 5.3.1.4 องค์การบริหารส่วนตำบลในเขตอำเภอเพ็ญ จังหวัดอุดรธานี ควรบริหารงานโดยยึดหลักธรรมาภิบาลในการใช้อำนาจของกฎหมาย กฎระเบียบ และข้อบังคับ ด้วยความเป็นธรรม โดยไม่เลือกปฏิบัติ

 5.3.1.5 องค์การบริหารส่วนตำบลในเขตอำเภอเพ็ญ จังหวัดอุดรธานี ควรจัดระบบ และการวางเป้าหมายการทำงานให้เกิดประสิทธิภาพ ในการดำเนินการจัดซื้อ - จัดจ้าง โดยมุ่งเน้นให้เกิดความประหยัดงบประมาณ และคุ้มค่าที่สุด ใช้งบประมาณอย่างคุ้มค่า และได้ประโยชน์สูงสุดเมื่อเปรียบเทียบกับผลงานที่ท้องถิ่นได้รับ

 5.3.1.6 องค์การบริหารส่วนตำบลในเขตอำเภอเพ็ญ จังหวัดอุดรธานี ควรส่งเสริมและพัฒนาบุคลากร ด้วยการจัดฝึกอบรมความรู้ในหลักธรรมาภิบาลเกี่ยวกับกฎหมาย กฎระเบียบ และข้อบังคับ ในการบริหารราชการ

 5.3.2 ข้อเสนอแนะ เพื่อทำการวิจัยครั้งต่อไป

 5.3.2.1 ควรศึกษาประสิทธิภาพในการบริหารงานตามหลักธรรมาภิบาล ด้านหลักนิติธรรมขององค์การบริหารส่วนตำบลในเขตอำเภอเพ็ญ จังหวัดอุดรธานี

 5.3.2.2 ควรศึกษารูปแบบการบริหารงานตามหลักธรรมาภิบาลขององค์การบริหารส่วนตำบลให้ต่อเนื่อง เพื่อนำผลการวิจัย ไปปรับปรุง และพัฒนางานให้ทันสมัยกับยุคโลกาภิวัตน์ และเกิดประโยชน์สูงสุดกับประชาชนในท้องถิ่น

 5.3.2.3 ควรมีการศึกษาเชิงคุณภาพ เพื่อเป็นข้อมูลสำหรับหน่วยงานที่เกี่ยวข้อง สำหรับใช้ในการวางแผนปรับปรุงให้สามารถนำองค์ความรู้จากงานวิจัยไปใช้ เพื่อพัฒนาบทบาทและการบริหารจัดการได้อย่างมีประสิทธิภาพ และประสิทธิผล